ભીમની ઘણીબધી હાસ્યાસ્પદ વાતો આપણે સાંભળતાં હોઈએ છીએ, પણ એવી ભાગ્યે જ કોઈકને ખબર હશે કે મહાભારતનું યુદ્ધ ચાલતું હતું અને અશ્વત્થામાએ નારાયણાસ્ત્ર છોડ્યું. હવે એનો નિયમ એવો હતો કે એ જે માણસ યુદ્ધ કરતો હોય, રથ ઉપર હોય, જેના હાથમાં શસ્ત્ર હોય એને જ એ શસ્ત્ર મારે. અને કૃષ્ણ ભગવાન તો આપણા બહુ હોશિયાર, એટલે એમણે પાંચેય પાંડવોને કહ્યું કે તમે બધા રથમાંથી ઊતરી જાઓ અને શસ્ત્ર મૂકી દ્યો. યુધિષ્ઠિરે મૂકી દીધાં, અર્જુને મૂકી દીધાં, નકુળ-સહદેવ બધાંએ મૂકી દીધાં. એક ભીમે ન મૂક્યાં, એટલું જ નહીં, એ કૃષ્ણ અને યુધિષ્ઠિરને પણ કહે છે કે ‘યુદ્ધમાં શસ્ત્ર મૂકી દેવાં એ હાર સ્વીકારી જ કહેવાય, બીજું કહેવાય જ નહીં.’ આ ભીમની ઉદાત્તતા આપણે સામાન્ય રીતે જાણતા નથી. હા, ભીમ બહુ બળવાન હતો, આમ હતું અને તેમ હતું, બધું બરાબર.